Ła Forseła Mostacin ła xe na pasada de ła Provincia de Trevixo in mexo ai Cołi Axołani, che cołega Maxer a Monfumo. Ła ciapa el so nome da ła fameja Mostacin, che na volta vivea inte el punto pì alto del pasajo. De ła caxa de sta fameja resta solche de łe ruine sbandonae. Traverso ła forseła pasa ła strada SP1, in scuara co el sentiero de sasi "De łe Do Roche", che colega Axol co Cornuda. Da Maxer ła va su co diexe tornanti fin a ła caxa Mostacin, po ła va indò fin a Monfumo. Ła xe tanto frecuentada da ciclisti e ła ga na pendensa masima del 12%.